CELEX: 32015R1604
Language: el
Date: 2015-06-12 00:00:00
Title: Κατ' εξουσιοδότηση κανονισμός (ΕΕ) 2015/1604 της Επιτροπής, της 12ης Ιουνίου 2015, για την τροποποίηση του κανονισμού (ΕΚ) αριθ. 809/2004 για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία και τις διαφημίσεις (Κείμενο που παρουσιάζει ενδιαφέρον για τον ΕΟΧ)

25.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 249/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1604 ΤΗΣ ΕΠΙΤΡΟΠΉΣ
   της 12ης Ιουνίου 2015
   για την τροποποίηση του κανονισμού (ΕΚ) αριθ. 809/2004 για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία και τις διαφημίσεις
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (1), και ιδίως το άρθρο 7 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 809/2004 της Επιτροπής (2) απαιτεί από τους εκδότες τρίτων χωρών να συντάσσουν τις ιστορικές χρηματοοικονομικές πληροφορίες στα ενημερωτικά δελτία για την προσφορά κινητών αξιών στο κοινό ή την εισαγωγή κινητών αξιών προς διαπραγμάτευση σε οργανωμένη αγορά σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ) ή με τα εθνικά λογιστικά πρότυπα τρίτης χώρας υπό την προϋπόθεση ότι είναι ισοδύναμα με τα ΔΠΧΑ.
            
         
               (2)
            
            
               Προκειμένου να αξιολογηθεί η ισοδυναμία των Γενικά Αποδεκτών Λογιστικών Αρχών (ΓΑΛΑ) (GAAP) τρίτης χώρας με τα εγκεκριμένα ΔΠΧΑ, ο κανονισμός (ΕΚ) αριθ. 1569/2007 της Επιτροπής (3) προβλέπει τον ορισμό της ισοδυναμίας και θεσπίζει μηχανισμό για τον προσδιορισμό της ισοδυναμίας των ΓΑΛΑ τρίτης χώρας. Σύμφωνα με τους όρους του μηχανισμού ισοδυναμίας, θα μπορούσε να επιτραπεί στους εκδότες τρίτων χωρών να χρησιμοποιούν τις ΓΑΛΑ των τρίτων χωρών οι οποίες συγκλίνουν ή έχουν δεσμευθεί να υιοθετήσουν τα ΔΠΧΑ για μεταβατική περίοδο που λήγει στις 31 Δεκεμβρίου 2014. Είναι σημαντικό να αξιολογηθούν οι προσπάθειες εκείνων των χωρών που έχουν λάβει μέτρα για τη σύγκλιση των λογιστικών προτύπων τους με τα ΔΠΧΑ ή για την υιοθέτηση των ΔΠΧΑ. Ως εκ τούτου, ο κανονισμός (ΕΚ) αριθ. 1569/2007 θα πρέπει να τροποποιηθεί ώστε να παραταθεί αυτή η μεταβατική περίοδος μέχρι τις 31 Μαρτίου 2016. Η Επιτροπή έλαβε υπόψη της την έκθεση που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ), τον Οκτώβριο του 2014, σχετικά με την Ινδία, η οποία είχε λάβει μεταβατική περίοδο με την απόφαση 2008/961/ΕΚ της Επιτροπής (4) και τον κανονισμό (ΕΚ) αριθ. 809/2004 η οποία εγκρίθηκε στο πλαίσιο του μηχανισμού ισοδυναμίας.
            
         
               (3)
            
            
               Η κυβέρνηση της Ινδίας και το Ίδρυμα Ορκωτών Λογιστών της Ινδίας δεσμεύθηκαν δημόσια να εγκρίνουν τα ΔΠΧΑ μέχρι τις 31 Δεκεμβρίου 2011 με στόχο οι ινδικές ΓΑΛΑ να συμμορφώνονται πλήρως με τα ΔΠΧΑ μέχρι το τέλος του προγράμματος. Η διαδικασία αυτή έχει καθυστερήσει. Τον Οκτώβριο του 2014, η ΕΑΚΑΑ υπέβαλε στην Επιτροπή έκθεση σχετικά με την ισοδυναμία των ινδικών ΓΑΛΑ. Στην έκθεση αυτή, η ΕΑΚΑΑ παρατήρησε ότι οι ινδικές ΓΑΛΑ φαίνεται να έχουν ορισμένες διαφορές με τα ΔΠΧΑ που θα μπορούσαν να είναι σημαντικές στην πράξη.
            
         
               (4)
            
            
               Τον Μάρτιο του 2014 το Ίδρυμα Ορκωτών Λογιστών της Ινδίας δημοσίευσε έναν νέο χάρτη πορείας για την εφαρμογή της σύγκλισης των ινδικών ΓΑΛΑ με τα ΔΠΧΠ. Τον Ιανουάριο του 2015, το Υπουργείο Επιχειρήσεων της Ινδίας ανακοίνωσε έναν αναθεωρημένο χάρτη πορείας για την υλοποίηση των ινδικών ΓΑΛΑ που θα συγκλίνουν με τα ΔΠΧΑ. Ο εν λόγω χάρτης πορείας προβλέπει την υποχρεωτική χρήση των ινδικών ΓΑΛΑ, που συγκλίνουν με τα ΔΠΧΑ, από όλες τις εισηγμένες εταιρείες για τις λογιστικές περιόδους που αρχίζουν την 1η Απριλίου 2016 ή μετά την ημερομηνία αυτή. Ωστόσο, εξακολουθούν να υπάρχουν αβεβαιότητες όσον αφορά το χρονοδιάγραμμα για την εφαρμογή ενός συστήματος αναφοράς συμβατού με τα ΔΠΧΑ και την επιβολή των ΔΠΧΑ.
            
         
               (5)
            
            
               Κατά συνέπεια, είναι σκόπιμο να παραταθεί η μεταβατική περίοδος το πολύ μέχρι την 1η Απριλίου 2016, προκειμένου να επιτραπεί στους εκδότες τρίτων χωρών να καταρτίζουν τις ετήσιες και εξαμηνιαίες οικονομικές τους καταστάσεις σύμφωνα με τις ινδικές ΓΑΛΑ προς χρήση στην Ένωση. Αυτή η πρόσθετη περίοδος θα πρέπει να επιτρέπει στις ινδικές αρχές να ολοκληρώσουν τη σύγκλιση των ινδικών ΓΑΛΑ με τα ΔΠΧΠ.
            
         
               (6)
            
            
               Δεδομένου ότι η περίοδος για την οποία η Επιτροπή είχε θεσπίσει όρους για τη χορήγηση ισοδυναμίας στις Γενικά Αποδεκτές Λογιστικές Αρχές (ΓΑΛΑ) τρίτων χωρών έληξε στις 31 Δεκεμβρίου 2014, ο παρών κανονισμός θα πρέπει να εφαρμόζεται από την 1η Ιανουαρίου 2015 και να αρχίσει να ισχύει αμέσως. Αυτό είναι αναγκαίο προκειμένου να εξασφαλιστεί ασφάλεια δικαίου για τους εκδότες από τις οικείες τρίτες χώρες που είναι εισηγμένοι στην Ένωση και να αποφευχθεί ο κίνδυνος να υποχρεωθούν να συμβιβάσουν τις οικονομικές καταστάσεις τους με τα Διεθνή Πρότυπα Χρηματοοικονομικής Αναφοράς (ΔΠΧΑ). Η πρόβλεψη αναδρομικής εφαρμογής ελαφρύνει συνεπώς τυχόν πρόσθετο φόρτο για τους εν λόγω εκδότες.
            
         
               (7)
            
            
               Συνεπώς, ο κανονισμός (ΕΚ) αριθ. 809/2004 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 35 παράγραφος 5α του κανονισμού (ΕΚ) αριθ. 809/2004 όλες οι αναφορές στην ημερομηνία «1η Ιανουαρίου 2015» αντικαθίσταται από την ημερομηνία «1η Απριλίου 2016».
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιουνίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 345 της 31.12.2003, σ. 64.
   
      (2)  Κανονισμός (ΕΚ) αριθ. 809/2004 της Επιτροπής της 29ης Απριλίου 2004 για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία, τη μορφή των ενημερωτικών δελτίων, την ενσωμάτωση πληροφοριών μέσω παραπομπής, τη δημοσίευση των ενημερωτικών δελτίων και τη διάδοση των σχετικών διαφημίσεων (ΕΕ L 149 της 30.4.2004, σ. 1).
   
      (3)  Κανονισμός (ΕΚ) αριθ. 1569/2007 της Επιτροπής, της 21ης Δεκεμβρίου 2007, για την καθιέρωση μηχανισμού για τον προσδιορισμό της ισοδυναμίας των λογιστικών προτύπων που εφαρμόζουν οι εκδότες κινητών αξιών τρίτων χωρών βάσει των οδηγιών 2003/71/ΕΚ και 2004/109/ΕΚ του Ευρωπαϊκού Κοινοβουλίου και του Συμβουλίου (ΕΕ L 340 της 22.12.2007, σ. 66).
   
      (4)  Απόφαση 2008/961/ΕΚ της Επιτροπής, της 12ης Δεκεμβρίου 2008, σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των διεθνών προτύπων χρηματοοικονομικής αναφοράς για την προετοιμασία των ενοποιημένων χρηματοοικονομικών τους καταστάσεων (ΕΕ L 340 της 19.12.2008, σ. 112).